NÁVRH  NA VYSPORIADANIE  POHĽADÁVOK  SLOVENSKEJ REPUBLIKY PO SPLATNOSTI  VOČI  INDICKEJ  REPUBLIKE

Výška pohľadávok 

Pohľadávky Slovenskej  republiky voči Indickej republike pred splatnosťou k 31.5.2003 sú vo výške 28.513.722,80 clearingových indických rupií (ďalej len „INR“), čo predstavuje v prepočte 22.810.978,23 SKK. 

Pohľadávky Slovenskej  republiky voči Indickej republike po splatnosti ku dňu 31.5.2003 sú vo výške 952.584,17 INR, čo predstavuje v prepočte 762.067,35 SKK (výkaz NBS „Mesačná špecifikácia vládnych úverov podľa krajín“). Dlh Indickej republiky voči ČR a SR je splácaný na základe „Tretej dohody o hospodárskej spolupráci medzi vládou ČSSR a vládou Indie“ z 5.12.1973 (t.j. medzivládnej dohody) a „Repayment schedule“ ČSOB a.s. Praha a Ministerstva financií Indickej republiky z 31.8.1990, čo bolo potvrdené Bankovou dohodou a Trojstranným dohovorom, ktoré boli podpísané dňa 18.4.2000 v Dillí. Splátky sú dohodnuté v pravidelných ročných intervaloch vždy 21.6. bežného roku po 14.256.861,42 INR. Ešte by mali byť realizované dve ročné splátky do 21.6.2004, t.j. 21.6.2003 a 21.6.2004. Pohľadávky Slovenskej republiky voči Indickej republike po splatnosti sú určené na vysporiadanie vývozom tovaru z Indickej republiky. Na základe vzájomnej písomnej korešpondencie medzi Ministerstvom financií Slovenskej republiky a Veľvyslanectvom Indickej republiky v Bratislave boli v októbri 1997 zrušené komoditné kvóty a tovarová listina  „Protokolu medzi vládou SR a vládou Indickej republiky o likvidácii nekonvertibilných rupiových zostatkov“ (príloha Obchodnej dohody podpísaná medzi vládou Slovenskej republiky a vládou Indickej republiky dňa 14.5.1993).

		Pohľadávky Slovenskej  republiky voči Indickej republike po splatnosti ku dňu 30.6.2003 budú vo výške 15.209.445,59 INR, 
z toho 596.162,17 INR = počiatočný stav na účte k 1.1.2003
          356.422,00 INR = pripísané úroky za 2.polrok 2002 
     14.256.861,42 INR = pripísanie splátky vládneho úveru za rok 2003
     15.209.445,59 INR = súčet

Banková dohoda medzi NBS a indickými inštitúciami

Osobné rokovanie predstaviteľov Národnej banky Slovenska, Československej obchodnej banky a.s. Praha, Ministerstva financií Českej republiky, Ministerstva financií Indickej republiky, Reserve Bank of India za spoluúčasti predstaviteľov ZÚ SR Dillí a ZÚ ČR Dillí sa uskutočnilo v dňoch 17. - 19. 4. 2000 v Dillí. Predstaviteľ Ministerstva financií Slovenskej republiky sa na rokovaní nezúčastnil. Výsledkom rokovaní bol podpis dokumentov Banking Agreement (Banková dohoda) a Tripartite Arrangement (Trojstranný dohovor), ktoré za slovenskú stranu podpísala NBS. Na základe nich boli v Národnej banke Slovenska otvorené účty dňa 11. 5. 2000 a 15. 5. 2000 v INR, na ktoré boli 12. 6. 2000 a 14. 6. 2000 prevedené príslušné zostatky pohľadávok. ČSOB informovala o realizovaných prevodoch Ministerstvo financií Indickej republiky a  Reserve Bank of India. ČSOB a NBS informovali o realizovaných prevodoch Ministerstvo financií Slovenskej republiky. Pohľadávka je vedená od mája 2000 v Národnej banke Slovenska. Úroky sú pripisované polročne vo výške 2,5 %.

Návrh na vysporiadanie pohľadávok Slovenskej republiky po splatnosti voči Indickej republike obsahujúci vyhodnotenie efektívnosti navrhovanej finančnej operácie:

a) z hľadiska dosiahnutých výsledkov pri vysporiadaní pohľadávok Slovenskej republiky voči Indickej republike po 8. septembri 1994

JUPITER a SIPOX  
„Zmluva o úhrade pohľadávok Slovenskej republiky v Indickej republike“ zo dňa  8. 9. 1994, vysporiadanie pohľadávky v objeme 58.745.921,75 INR. 
MF SR obdržalo príslušné platby v ôsmich splátkach spolu vo výške 1.343.218,79 USD.

KERAMETAL a.s. Bratislava 
„Mandátna zmluva o zabezpečení vysporiadania pohľadávok Slovenskej republiky v Indickej republike“ v objeme 29.886.974,26 INR bola podpísaná dňa 20. 12. 1996. 
MF SR obdržalo platbu 24.142.907,00 SKK dňa 31. 1. 1997 v zmysle podpísanej zmluvy. 

Ministerstvo zdravotníctva Slovenskej republiky Bratislava 
„Zmluva o prevode správy pohľadávok štátu medzi Ministerstvom financií Slovenskej republiky a Ministerstvom zdravotníctva Slovenskej republiky“ bola podpísaná v objeme 37.928.271,61 INR dňa 28. 5. 1999 s termínom realizácie do 31. 12. 1999 na základe prijatého uznesenia vlády SR č. 415/1999 zo dňa 19. 5. 1999. Vysporiadanie pohľadávok riešila Medika Bratislava na základe „Mandátnej zmluvy o zabezpečení liekov a zdravotníckych pomôcok dovezených z Indickej republiky“, ktorú podpísali Ministerstvo zdravotníctva Slovenskej republiky a  Medika Bratislava dňa 31. 5. 1999.  Pohľadávka vo výške 37.928.268,60 INR bola znížená v stanovenom termíne. Počas roku 2000 boli riešené problémy vzniknuté prepravou a aj s kvalitou liekov a zdravotníckeho materiálu dodaného z Indickej republiky do Slovenskej republiky. 
Ministerstvo zdravotníctva Slovenskej republiky vypracovalo a na Úrad vlády Slovenskej republiky predložilo  „Správu o zrealizovaní vysporiadania pohľadávky v zahraničí formou dovozu liekov a zdravotníckych pomôcok z  Indickej republiky“. Vláda Slovenskej republiky ju schválila uznesením číslo 623 dňa 16. 8. 2000, ktorým súčasne poverila ministra zdravotníctva zabezpečiť vymáhanie pohľadávky Slovenskej republiky v zahraničí. 

DF International Consulting, s.r.o. Říčany (Česká republika)
„Mandátna zmluva na vysporiadanie pohľadávky Slovenskej republiky po splatnosti voči Indickej republike“ vývozom tovaru z Indickej republiky v objeme 33.034.891,96 INR bola podpísaná 10. 10. 2000 na základe uznesenia vlády SR číslo 764/2000. 
MF SR obdržalo platbu vo výške 500.254,99 USD v zmysle podpísanej „Mandátnej zmluvy. 

DF International Consulting, s.r.o. Říčany (Česká republika)
„Mandátna zmluva na vysporiadanie pohľadávky Slovenskej republiky po splatnosti voči Indickej republike“ vývozom tovaru z Indickej republiky v objeme 16.187.485,76 INR bola podpísaná 15. 10. 2001 na základe uznesenia vlády SR číslo 916/2001. 
MF SR obdržalo platbu vo výške 253.176,71 USD v zmysle podpísanej mandátnej zmluvy. 

DF International Consulting, s.r.o. Praha (Česká republika)
„Mandátna zmluva na vysporiadanie pohľadávky Slovenskej republiky po splatnosti voči Indickej republike“ vývozom tovaru z Indickej republiky v objeme 14.871.469,42 INR bola podpísaná 22. 8. 2002 na základe uznesenia vlády SR číslo 821/2002. 
MF SR obdržalo platbu vo výške 255.176,64 USD v zmysle podpísanej mandátnej zmluvy. 

b) z hľadiska dosiahnutých výsledkov pri vysporiadaní pohľadávok obdobného typu inými veriteľskými štátmi

		Vysporiadanie pohľadávok vývozom tovaru  z  Indickej republiky realizovali a aj realizujú  i Česká republika, Maďarsko, Poľsko, Ruská federácia. MF SR nemá k dispozícii detailné informácie o realizovanom vysporiadaní pohľadávok týmito krajinami.

c) z hľadiska prístupu dlžníckeho štátu k splácaniu platobných záväzkov voči ostatným veriteľským štátom:

		Indická republika dlhodobo spláca svoje záväzky voči jednotlivým veriteľským štátom. Zahraničná zadĺženosť krajiny v predminulom finančnom roku dosiahla hodnotu 97,9 mld. USD, čo predstavuje 27,3% z HDP a 5% deficit štátneho rozpočtu. Deficit obchodnej bilancie vo výške 4,3 mld. USD vykazuje vzrastajúci trend. India má však vo finančných kruhoch povesť veľmi seriózneho dlžníka, čo všeobecne uľahčuje získanie pôžičiek od finančných inštitúcií. Z celkovej vonkajšej zadĺženosti krajiny 95% tvoria dlhodobé úvery, čo dokumentuje dôveru zahraničných finančných inštitúcií v ekonomické reformy krajiny. Tempo ekonomického rastu sa dlhodobo pohybuje nad úrovňou 6% merané medziročným rastom HDP. 

d) z hľadiska riešenia zadĺženosti dlžníckeho štátu medzinárodnými finančnými inštitúciami (Medzinárodný menový fond, Svetová banka, Medzinárodné rozvojové združenie a iné) a veriteľskými štátmi združenými v Parížskom klube veriteľov, 

Najnovšie ekonomické prognózy Svetovej banky hodnotia proces transformácie v Indii ako veľmi úspešný a spolu s Čínou a Indonéziou ju zaraďujú na popredné miesto vo vývoji na ázijskom kontinente. Potvrdením súčasného dobrého stavu indickej ekonomiky je rastúci prílev zahraničného kapitálu. Popredné svetové ekonomické a finančné inštitúcie predpokladajú dynamický hospodársky rast Indie v najbližších rokoch. Indický HDP tvorí 1,4% celosvetového HDP, čo ho zaraďuje na 12.miesto vo svete. India nie je členom Parížskeho klubu veriteľov.

e) z  hľadiska súčasnej ekonomickej, politickej situácie dlžníckeho štátu a jeho medziná- rodno-politického postavenia 

Indická ekonomika má zmiešaný charakter s relatívne silným štátnym sektorom, ktorý vytvára viac ako 25% HDP. Napriek pokračujúcej industrializácii a vysokým tempám medziročného rastu priemyselnej produkcie (viac ako 8%), základom ekonomiky zostáva poľnohospodárstvo, ktoré zamestnáva 70% pracovných síl a na tvorbe HDP sa podieľa 30%. Okrem poľnohospodárstva (pestovanie čaju, juty, bavlníka, podzemnice olejnej, ryže, pšenice) je dôležitá ťažba nerastných surovín (uhlie, železná ruda, bauxit, ropa, zemný plyn). Charakteristickými znakmi indickej ekonomiky donedávna boli jej uzatvorenosť, ochranárske opatrenia, slabo rozvinutá infraštruktúra, nízka dynamika rastu, neefektívnosť štátnych podnikov, nežiadúco vysoká závislosť od výsledkov poľnohospodárskej produkcie, deficit vo výrobe elektrickej energie. Na druhej strane India zaujíma popredné miesto vo svete v rôznych priemyselných a vedeckých odvetviach, dokázala rozvinúť vlastné kozmické a raketové programy, nezávislý atómový program, vyrába superpočítače a medzi najdynamickejšie priemyselné odvetvia patrí produkcia softwaru. V posledných rokoch /od roku 1991-1992/ sa India rozhodla pre cestu ekonomickej transformácie a v súčasnosti sa zaraďuje medzi tzv. novoindustrializované krajiny. Súčasné obdobie je charakterizované pokračovaním radikálnej ekonomickej reformy a zavedením novej finančnej, daňovej a colnej politiky, ktorej cieľom je užšie zapojiť hospodárstvo do svetovej ekonomiky. Hlavnými prostriedkami na zvýšenie výkonnosti ekonomiky sú: celková liberalizácia dovoznej politiky (postupné znižovanie dovozných ciel - súčasný priemer 50 - 55%), otvorenie ekonomiky pre zahraničných investorov (vo vybraných odvetviach 51% majorita)  s prednostnou orientáciou na prestavbu infraštruktúry, výrobu elektrickej energie, zdravotnícke zariadenia a poľnohospodárstvo. 

Hlavný hospodársky význam Indie pre Slovenskú republiku spočíva v ekonomickej príťažlivosti a v možnosti odbytu slovenských výrobkov (vrátane vojenskej techniky) na rozsiahlom indickom trhu a v možnostiach dovozu pre naše hospodárstvo nevyhnutných prírodných surovín, ale aj kvalitných hotových výrobkov či špičkových technológií. Vzájomná obchodná výmena je založená na Obchodnej a platobnej dohode podpísanej počas návštevy ministra hospodárstva SR v Indii 14.5.1993, ktorá zakotvila prechod na platobný styk vo voľne zmeniteľných menách. Z hľadiska objemu obchodného obratu a najmä nášho exportu patrí Indická republika medzi najdôležitejších mimoeurópskych slovenských obchodných partnerov. Hlavnými komoditami slovenského vývozu do Indie sú strojárske výrobky, špeciál, oceľ, ložiská, farmaceutické výrobky, plasty, hutnícke výrobky /predovšetkým plechy, zvitky, profilový materiál, bezošvé rúry/, chemikálie, zdravotnícka technika, meracie a dopravné zariadenia atď. Najvýznamnejšou položkou v r. 1998 bola špeciálna technika a táto položka má významné miesto i v súčasných rozpracovaných projektoch. Z Indie dovážame zväčša tradičné položky ako sú káva, čaj, bavlna, kožené a textilné výrobky. Pozitívny signál v ďalšom rozvoji ekonomickej spolupráce medzi oboma štátmi predstavuje existencia viacerých spoločných podnikov ako i podnikov so 100% kapitálovou účasťou indickej strany. 

f) z hľadiska charakteru a pôvodu pohľadávok SR - Základná dokumentácia k vzniku pohľadávok

- Tretia ekonomická dohoda medzi vládou ČSSR a vládou Indie z 5. 12. 1973,
- Obchodná a platobná dohoda medzi Českou a Slovenskou Federatívnou republikou a Indickou republikou zo 17. 1. 1991 (poznámka: stratila platnosť dňom podpisu nasledujúcej Obchodnej dohody dňa 14. 5. 1993),
- Obchodná dohoda medzi vládou Slovenskej republiky a vládou Indickej republiky zo 14. 5. 1993,
- Protokol medzi Slovenskou republikou a Indickou republikou o likvidácii nekonvertibilných rupiových zostatkov zo 14. 5. 1993,
- Banková dohoda a Trojstranný dohovor, podpísané dňa 18. 4. 2000 v Dillí.

Osobné rokovania slovenských a indických predstaviteľov k problematike pohľadávok

Osobné rokovania na MF SR v Bratislave

V rokoch  1999 a 2000 sa uskutočnilo niekoľko osobných spoločných rokovaní štátneho tajomníka MF SR p. Podstránskeho a veľvyslanca Indickej republiky v Slovenskej republike p. Lal Dinglianu k riešeniu problematiky pohľadávok. 

Osobné rokovania v Dillí - podpis dokumentov k problematike pohľadávok

Banking Agreement (Banková dohoda) a Tripartite Arrangement (Trojstranný dohovor) sú výsledkom osobného rokovania uskutočneného 17.-19.4.2000 v Dillí. Komplexnejšia informácia bola  uvedená v časti Banková dohoda medzi NBS a indickými inštitúciami na strane 5 tohto materiálu.
V dlhodobom efektívnom pracovnom kontakte s predstaviteľmi kompetentných indických finančných inštitúcií bol, resp. je vedúci OBEO Veľvyslanectva SR Dillí (do leta 2002 p. Ing. Novotný, od leta 2000 p. Ing. Ilgo).

Zmiešané komisie pre hospodársku a obchodnú spoluprácu

		Problematika pohľadávok bola viackrát riešená na zasadaniach Zmiešaných slovensko-indických komisií v  Bratislave a  aj v  Dillí. Štvrtá Zmiešaná slovensko-indická komisia sa uskutočnila v Dillí v dňoch 29. 11. - 30. 11. 2001, piata Zmiešaná slovensko-indická komisia  sa mala uskutočniť v Bratislave v dňoch 30. 6. - 1. 7. 2003, avšak na žiadosť indickej strany bolo  jej konanie odložené. MF SR predložilo na MH SR požadované písomné podklady. 

Rozhodujúce kritériá pre výber žiadateľa

		„Zásady vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí“ schválené uznesením vlády Slovenskej republiky č. 519/2000 sú platné od 1.9.2000.	Rozhodujúce kritériá pre výber žiadateľa podľa predmetných „Zásad ...“ na vykonanie finančnej operácie a  finančnej operácie na základe medzivládnej dohody sú:

a) banková záruka za úhradu inkasa z vysporiadania pohľadávok SR od tuzemskej, alebo zahraničnej právnickej osoby, pričom posúdenie bankovej záruky je výhradne v právomoci MF SR,

b) výška inkasa z vysporiadania pohľadávok SR, pričom inkaso pohľadávok SR predstavuje dosiahnutý príjem z vysporiadania pohľadávok SR,

c) termín úhrady inkasa z vysporiadania  pohľadávok SR.
Obdržané žiadosti o vykonanie finančnej operácie so zahraničnými pohľadávkami 

Ministerstvo financií Slovenskej republiky obdržalo od predchádzajúceho realizovaného vysporiadania pohľadávok v roku 2002 do termínu vyhotovenia tohto materiálu žiadosť o vykonanie finančnej operácie na vysporiadanie pohľadávok Slovenskej republiky voči Indickej republike po splatnosti od spoločnosti 

DF International Consulting, s.r.o. Praha, Česká republika (ďalej len „DFIC“) 
Žiadosť zo dňa 9. 4. 2003 bola zaevidovaná na MF SR dňa 14. 4. 2003. 
- nominálna hodnota pohľadávky: 15.000.000,00 INR (alebo celý zostatok na účte koncom júna 2003).
- spôsob vykonania a popis technického riešenia finančnej operácie:  firma DFIC v prípade kladného rozhodnutia MF SR a vlády SR a na základe uzatvorenej zmluvy medzi MF SR a DFIC a po získaní potvrdenia o pripísaní clearingových prostriedkov na účet v NBS spoločnosť DFIC   uhradí na účet v  NBS vzájomne odsúhlasenú protihodnotu clearingových rupií formou predplatby v USD. Pre prepočet hodnoty inkasa na USD bude slúžiť kurz NBS pre prepočet medzi clearingovými INR/SKK resp. SKK/USD platný v deň podpísania zmluvy. Národná banka Slovenska potvrdí Ministerstvu financií Slovenskej republiky, že požadované prostriedky v USD boli vložené súčasne s pokynom DFIC k prevodu USD na účet Ministerstva financií Slovenskej republiky proti uvoľneniu príslušného objemu rupií k realizácii úhrad do Indie. Tieto úhrady vykoná NBS na základe inštrukcií DFIC. USD budú vložené na účet v  NBS najneskôr v priebehu sedem pracovných dní od dňa uzatvorenia zmluvy. 
- ponuka výšky inkasa (83,50 %), výška nákladov (2,50 %) a výška inkasa (14,00 %) z vysporiadania pohľadávky Slovenskej republiky.
- spôsob a termín úhrady inkasa pohľadávky: úhrada celého vyššie uvedeného  inkasa jednou platbou v USD na účet MF SR najneskôr do sedem pracovných dní odo dňa uzatvorenia zmluvy a výzvy, že clearingové rupie po tejto úhrade je možné čerpať.
- návrh záruky za úhradu za úhradu inkasa pohľadávky: predplatba v USD prostredníctvom NBS (poznámka: až po obdržaní Mandátnej zmluvy a následnej realizácii platby v USD obdrží DFIC Mandát na realizáciu vysporiadania pohľadávok). 
- predpokladaný termín ukončenia finančnej operácie: do 4 týždňov od pridelenia mandátu.
- overená kópia výpisu z obchodného registra zo dňa 19. 3. 2003. 
- vyjadrenie Odboru riadenia štátneho dlhu MF SR k žiadosti: DFIC úspešne realizovala vysporiadanie pohľadávok Slovenskej republiky voči Indickej  republike v roku 2000 v objeme cca 33,0 mil. INR, v roku 2001 v objeme cca 16,2 mil. INR a v roku 2002 v objeme cca 14,9 mil. INR vývozom tovaru z Indickej republiky identickým mechanizmom realizácie platieb. 

Iné spoločnosti nepredložili na Ministerstvo financií Slovenskej republike žiadosti o vykonanie finančnej operácie so zahraničnými pohľadávkami Slovenskej republiky voči Indickej republike .

„Poradný orgán ministra financií Slovenskej republiky pre riešenie finančných otázok vyplývajúcich z medzivládnych úverových, clearingových, barterových a iných dohôd“ na svojom 71.zasadaní dňa 5. 5. 2003 v rámci materiálu „Indická republika - návrh na výber spoločnosti poverenej na realizáciu vysporiadania   pohľadávok po splatnosti“ prerokoval obdržanú žiadosť spoločnosti DFIC a:
- odporučil podpredsedovi vlády a ministrovi financií Slovenskej republiky akceptovať ponuku spoločnosti DF International Consulting, s.r.o. Praha podľa podmienok uvedených v bode A.2.návrhu uznesenia (uvedených na strane 2 a 3 tohto materiálu), 

- odporučil podpredsedovi vlády a ministrovi financií SR a vláde Slovenskej republiky súhlasiť s neuplatnením článku 5 odsek 5 „Zásad vlády pre postupy pri správe a vysporiadaní pohľadávok Slovenskej republiky v zahraničí“, schválených uznesením vlády SR č. 519 dňa 6.7.2000, pri realizácii časti vysporiadania pohľadávok SR voči Indickej republike po splatnosti v zmysle vyššie uvedeného bodu 71.2.a) vzhľadom na to, že MF SR obdržalo iba jednu ponuku na vysporiadanie predmetných pohľadávok (ktorá však spĺňala všetky náležitosti podľa článku 5 odsek 2 predmetných „Zásad vlády SR ...“),

- odporučil vypracovať na MF SR materiál na rokovanie vlády SR „Návrh na vysporiadanie pohľadávok Slovenskej republiky po splatnosti voči Indickej republike“ a následne predložiť listom štátneho tajomníka MF SR p.Podstránskeho členom Poradného orgánu formou per rollam so žiadosťou o jeho posúdenie, 

- odporučil vypracovať na MF SR materiál „Návrh na vysporiadanie pohľadávok Slovenskej republiky po splatnosti voči Indickej republike“ a následne predložiť listom podpredsedu vlády a ministra financií SR na Úrad vlády SR so žiadosťou o jeho prerokovanie na zasadaní vlády Slovenskej republiky. 
(po obdržaní písomných stanovísk členov „Poradného orgánu ...“ k materiálu uvedenému v predchádzajúcom odseku)

Podpredseda vlády a minister financií schválil vyššie uvedené prijaté odporučenie
„Poradného orgánu ....“ dňa 30. 5. 2003.